**Άννα Μισέλ Ασημακοπούλου**

**Βουλευτής του Ευρωπαϊκού Κοινοβουλίου**

**Νέα Δημοκρατία – Ευρωπαϊκό Λαϊκό Κόμμα**

Βρυξέλλες, 25 Οκτωβρίου 2021

Πρόεδρο της Ένωσης των Πρώην Βουλευτών του Ευρωπαϊκού Κοινοβουλίου, κ. Χανς Γκερντ Πέτερινγκ

**Προς**:

Πρόεδρο του Ευρωπαϊκού Κοινοβουλίου, κ. Νταβίντ Σασόλι

**Κοιν.**:

**ΘΕΜΑ: «Ορθή χρήση** **της ονομασίας της Βορείου Μακεδονίας, εντός του Κοινοβουλίου»**

Αξιότιμε κ. Πρόεδρε,

Με την παρούσα επιστολή, θα ήθελα να σας γνωστοποιήσω ότι στο Δελτίο Σεπτεμβρίου 2021, με αριθμό 76, που εξέδωσε η Ένωση των Πρώην Βουλευτών του Ευρωπαϊκού Κοινοβουλίου, με τη συνδρομή του Ευρωπαϊκού Κοινοβουλίου – και συγκεκριμένα στη σελίδα 10 – εντοπίζεται χάρτης, εντός του οποίου η Δημοκρατία της Βόρειας Μακεδονίας κατονομάζεται, ως «Μακεδονία».

Σας υπενθυμίζω ότι στις 17 Ιουνίου 2018, στις Πρέσπες, παρουσία των πρώην Πρωθυπουργών των δύο χωρών, κ.κ. Τσίπρα και Ζάεφ, υπεγράφη – από τους Υπουργούς Εξωτερικών, κ.κ. Κοτζιά και Ντιμιτρόφ, καθώς και από τον Προσωπικό Απεσταλμένο του Γενικού Γραμματέα του ΟΗΕ, κ. Νίμιτς, ως μάρτυρα – η «Τελική Συμφωνία, για την επίλυση των διαφορών, που περιγράφονται στις Αποφάσεις του Συμβουλίου Ασφαλείας των Ηνωμένων Εθνών 817 (1993) και 845 (1993), τη λήξη της Ενδιάμεσης Συμφωνίας του 1995 και την εδραίωση Στρατηγικής Εταιρικής Σχέσης μεταξύ των Μερών», που τέθηκε σε ισχύ στις 12.2.2019.

Το όνομα της χώρας είναι «Δημοκρατία της Βόρειας Μακεδονίας» και η σύντομη ονομασία που θα έπρεπε να χρησιμοποιηθεί, από τον εν λόγω χάρτη, είναι «Βόρεια Μακεδονία». Πρόκειται για σύνθετη ονομασία, με γεωγραφικό προσδιορισμό στον όρο «Μακεδονία», προκειμένου να γίνεται η διάκριση από την ελληνική περιοχή της Μακεδονίας.

Στο σημείο αυτό, σας επισημαίνω ότι υπάρχει προηγούμενο, δεδομένης της δημοσίευσης οπτικοακουστικού υλικού, στις 25 Ιανουαρίου 2017. Συγκεκριμένα, σύμφωνα με το απόσπασμα που δημοσιεύθηκε, ο τότε Επίτροπος Βιομηχανίας και Επιχειρηματικότητας και μετέπειτα Προέδρος του Ευρωπαϊκού Κοινοβουλίου, κ. Αντόνιο Ταγιάνι, τον Φεβρουάριο του 2016, κατά την επίσκεψή του στα Σκόπια, αποκάλεσε την τότε Πρώην Γιουγκοσλαβική Δημοκρατία της Μακεδονίας, με τον γεωγραφικό προσδιορισμό «Μακεδονία», γεγονός που προκάλεσε έντονες αντιδράσεις, εντός και εκτός του Κοινοβουλίου.

Λαμβάνοντας υπόψη τα παραπάνω, καθώς και ότι η ονομασία της Βορείου Μακεδονίας, απορρέει ευθέως από την «Τελική Συμφωνία» των Πρεσπών, σας ζητώ τη διόρθωση του χάρτη της σελίδας 10 του Δελτίου, με τη χρήση του ορθού όρου «Βόρεια Μακεδονία».

Σας ευχαριστώ εκ των προτέρων,

Με εκτίμηση,

Άννα-Μισέλ Ασημακοπούλου

Ευρωβουλευτής (ΕΛΚ)